”Sellainen laiha luikero.”

Iisalmelaisella Tiina Karppisella, 40, on ongelma.

Pertti Anneli piileskelee Karppisen kirkkaanpunaisessa Suzukissa, joka on mallia SQ4 Sedan.

Pertti Anneli on viljakäärme.

– Todennäköisesti se viettää aikaa ilmastointilaitteen ja lämmityslaitteen mutkassa, Karppinen sanoo.

Pertti Anneli on perso lämmölle.

Pertti Annelin varsinainen isäntä on Karppisen poika, jonka muuttokuorman Karppinen kesällä vei Ylä-Savon Iisalmesta Varsinais-Suomeen Turkuun.

Ajomatkan aikana Pertti Anneli katosi tavaratilasta.

– Ilmeisesti se ei halunnut turkulaiseksi, Karppinen miettii.

Käärmettä odottaa autossa lämmin peti.­

Sattumalta viime viikolla uutisoitiin kuopiolaiseen savon murretta puhuneeseen kilpatanssijaan Turussa kohdistuneesta rajusta naureskelusta.

Pertti Anneli oli ainoa kapinallinen. Samassa muuttokuormassa matkanneet fretit, hamsterit ja kissa ovat nyt tukevasti turkulaisia.

Pertti Annelista ei pitkään tiedetty mitään, kunnes viime viikon maanantaina Karppinen sattui olemaan ajossa kahden teini-ikäisen tytön kanssa.

– Siinä Iisalmen ohitustiellä vänkärin paikalla istunut tyttö katsoi jalkojensa väliin ja huusi ”mikä v***u tuo on”, Karppinen kuvailee erikoista tilannetta.

Sieltä pilkisti Pertti Annelin pää, joka ei kuitenkaan ollut tytölle entuudestaan tuttu. Autossa syntyi välitön paniikki. Tytöt huusivat ääneen ja Pertti Anneli pakeni jalkatilasta takaisin konehuoneeseen.

– En voinut heti pysähtyä, Karppinen harmittelee.

Kun Karppinen vei Suzukin katsastukseen, hän tunnusti auton sisältävän käärmeen. Katsastusmies ei ehkä tästä syystä mennyt autoon istumaan, vaan huusi komentoja ulkoa ja Karppinen teki työtä käskettyä.

– Kyllä se läpi meni, Karppinen kertoo.

Nyt Suzuki pitäisi viedä huoltoon.

– Vähän huolestuttaa, joudunko tekemään senkin itse huoltomiehen ohjeiden mukaan.

Pertti Annelia on yritetty pyydystää sekä jättämällä Suzukiin kuollut hiiri että lämminvesipullo.

Sittemmin hiiren käytöstä on luovuttu, jotta nälkä ajaisi Pertti Annelin kotiin. Käärmeet syövät harvoin ja sulattelevat ravintoa pitkään. Lämminvesipullo on houkuttimena jalkatilassa ”tekopesässä”.

– Vettä joutuu vaihtamaan koko ajan, Karppinen kertoo.

Pertti Anneli on nuori yksilö ja vaaraton.

– Sellainen pieni luikero. Ei vielä kunnon hampaitakaan. Isona se saattaa sitten vähän kuristella, Karppinen naurahtaa, mutta toivoo, että Pertti Anneli saadaan ulos Suzukista sitä ennen.

Talvikin lähestyy. Ensi kuun jälkeen on marraskuu.

Asiasta kertoi ensimmäisenä Iisalmen Sanomat.

Pertti Annelin koti on jo kaksi kuukautta ollut tämä iisalmelainen Suzuki.­

Siellä jossain Tiinan Suzukissa Pertti Anneli piileskee.­